# 1. ՆՊԱՏԱԿՆԵՐԸ ԵՎ ԹԻՐԱԽՆԵՐԸ ՄԺԾԾ ԺԱՄԱՆԱԿԱՀԱՏՎԱԾՈՒՄ

**ՔԱՂԱՔԱՇԻՆԱԿԱՆ ԳՈՐԾԸՆԹԱՑՆԵՐԻ ԹՎԱՅՆԱՑՈՒՄ**

1. urban.e-gov.am հարթակի սպասարկում (Քաղաքաշինական բնագավառի լիցենզիաների տրամադրման առցանց համակարգ, պետական համալիր փորձաքննության առցանց համակարգ)

Քաղաքաշինության բնագավառում տնտեսավարող սուբյեկտների և մասնագետների ռեեստրների ստեղծում և վարում

ՀՀ քաղաքաշինության կոմիտեն մեկնարկել է լիցենզավորման գործընթացի ծավալուն և համապարփակ բարեփոխումներ՝ նպատակ ունենալով ձևավորել տնտեսվարող սուբյեկտ և սպառող փոխկապակցված ծառայություններ՝ լավագույն հասանելի նորարարական ու տեխնոլոգիական լուծումների կիրառմամբ և հնարավորինս արագ ապահովել քաղաքաշինության բնագավառում լիցենզավորման թվայնացման վերափոխումը:

Քաղաքաշինության բնագավառում տնտեսվարող սուբյեկտների և մասնագետների ռեեստրների ստեղծումն ու վարումը նպատակաուղղված է.

- ՀՀ օրենսդրությամբ սահմանված կարգով մասնագիտական գործունեության իրավունք ունեցող մասնագետների շարունակական մասնագիտական զարգացմանը և հավաստագրմանը,

- քաղաքաշինության գործունեության սուբյեկտների վերաբերյալ տեղեկատվության հավաքագրմանը, վերլուծությանը և վարկանիշային շարունակական գնահատմանը՝ հավասար մրցակցային դաշտի ապահովմամբ,

- ներդրումային ծրագրերի իրականացմանն ուղղված օտարերկրյա կազմակերպությունների և մասնագետների մասնագիտական կարճաժամկետ գործունեության թույլտվության տրամադրմանը:

Նշված նպատակները բխում են «Քաղաքաշինության մասին», «Լիցենզավորման մասին» ՀՀ օրենքներից, այլ օրենքներից և իրավական ակտերից, համահունչ են ՄԱԿ-ի Կայուն զարգացման նպատակներին:

Համաշխարհային բանկի «Պետական հատվածի արդիականացման երրորդ ծրագրի» շրջանակներում «Վի Իքս Սոֆթ» ՍՊԸ-ի հետ համատեղ մշակվել են տնտեսվարող սուբյեկտների և մասնագետների ռեեստրներում տվյալների հավաքագրման և մշակման, ինչպես նաև ռեյտինգավորումն ինքնաշխատ կերպով իրականացման, տվյալների վավերականության ստուգման և մշտադիտարկման բիզնես գործընթացները: 2023 թվականի դեկտեմբերի 17-ից գործարկվում է urban.e-gov.am քաղաքաշինության բնագավառի պետական ծառայությունների միասնական հարթակը:

Հիմնական թիրախներն են.

- քաղաքաշինության բնագավառում լիցենզավորված շուրջ 2700 տնտեսվարող սուբյեկտներ,

- քաղաքաշինության բնագավառում մասնագիտական գործունեության իրավունք ունեցող շուրջ 3500 որակավորված մասնագետներ:

Միջոցառման շրջանակներում 2025-2026թթ. նախատեսվում է շարունակական մասնագիտական զարգացումն ապահովող միջոցառումների իրականացում, քաղաքաշինության բնագավառում որակավորված մասնագետների հավաստագրում, քաղաքաշինական գործունեություն իրականացնող լիցենզավորված կազմակերպությունների և որակավորված մասնագետների գրանցամատյանների վարում և վարկանիշավորման իրականացում, օտարերկրյա մասնագետներին և կազմակերպություններին՝ Հայաստանի Հանրապետությունում կարճաժամկետ քաղաքաշինության գործունեության թույլտվության տրամադրման իրականացում, մասնագիտական գործունեության իրավունք ունեցող մասնագետների շարունակական մասնագիտական զարգացման կարիքի գնահատում և հավաստագրման հնգամյա ժամանակացույցի կիրառում, լիցենզավորված անձանց կողմից ներկայացվող հաշվետվությունների գրանցում համապատասխան գրանցամատյաններում, մասնագետների թեստավորման հարցաշարերի հաստատում:

ՀՀ կառավարության 2021 թվականի նոյեմբերի 18-ի Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին N1902-Լ որոշման N1 հավելվածով հաստատված (Քաղաքաշինության կոմիտե, կետ 10.4.) Քաղաքաշինության բնագավառում տնտեսվարող սուբյեկտների և մասնագետների ռեեստրների ստեղծումը սահմանված է որպես գերակայություն:

Նշված գերակայության շրջանակներում նախատեսվում է առաջիկա տարիների ընթացքում շարունակական մասնագիտական զարգացումն ապահովող միջոցառումների իրականացում, քաղաքաշինության բնագավառում որակավորված մասնագետների հավաստագրում, քաղաքաշինական գործունեություն իրականացնող լիցենզավորված կազմակերպությունների և որակավորված մասնագետների գրանցամատյանների վարում և վարկանիշավորման իրականացում՝ քաղաքաշինության բնագավառում տնտեսվարող սուբյեկտների և մասնագետների ռեեստրների ստեղծման և վարման միջոցով:

Նախնական գնահատականներով urban.e-gov.am քաղաքաշինության բնագավառի պետական ծառայությունների միասնական հարթակի 2025 թվականի և հաջորդող տարիներին համակարգի սպասարկման համար կպահանջվի տարեկան շուրջ 41.5 մլն. դրամ:

Անհրաժեշտ ֆինանսական միջոցների չափը նշվել է համակարգը ստեղծող և սպասարկող «Վի Իքս Սոֆթ» ՍՊԸ-ի կողմից ներկայացված հաշվարկներին համապատասխան: Ընդամենը 35 ծառայություն (33 ներդիրի տրամադրում, 2 հավաստագրում)՝ քաղաքաշինական բնագավառի լիցենզիաների տրամադրման առցանց համակարգի մասով և 1 ծառայություն պետական համալիր փորձաքննության առցանց համակարգի մասով, յուրաքանչյուրն ամսական 96.000 ՀՀ դրամ ներառյալ հարկերը: Տարեկան շուրջ 41.5 մլն. ՀՀ դրամ: